CELEX: 32021R0776
Language: el
Date: 2021-05-11 00:00:00
Title: Εκτελεστικός κανονισμός (ΕΕ) 2021/776 της Επιτροπής της 11ης Μαΐου 2021 για τον καθορισμό υποδειγμάτων για ορισμένα έντυπα καθώς και τεχνικών κανόνων για την αποτελεσματική ανταλλαγή πληροφοριών βάσει του κανονισμού (ΕΕ) 2018/1672 του Ευρωπαϊκού Κοινοβουλίου και του Συμβουλίου σχετικά με τους ελέγχους ρευστών διαθεσίμων που εισέρχονται ή εξέρχονται από την Ένωση

12.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 167/6
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/776 ΤΗΣ ΕΠΙΤΡΟΠΗΣ
         της 11ης Μαΐου 2021
         για τον καθορισμό υποδειγμάτων για ορισμένα έντυπα καθώς και τεχνικών κανόνων για την αποτελεσματική ανταλλαγή πληροφοριών βάσει του κανονισμού (ΕΕ) 2018/1672 του Ευρωπαϊκού Κοινοβουλίου και του Συμβουλίου σχετικά με τους ελέγχους ρευστών διαθεσίμων που εισέρχονται ή εξέρχονται από την Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1672 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, σχετικά με τους ελέγχους ρευστών διαθεσίμων που εισέρχονται ή εξέρχονται από την Ένωση και την κατάργηση του κανονισμού (ΕΚ) αριθ. 1889/2005 (1), και ιδίως το άρθρο 16 παράγραφος 1 στοιχεία α), γ) δ) και ε),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2018/1672 προβλέπει τη θέσπιση συστήματος ελέγχων όσον αφορά τα συνοδευόμενα ή ασυνόδευτα ρευστά διαθέσιμα αξίας ίσης ή μεγαλύτερης των 10 000 EUR που εισέρχονται ή εξέρχονται από την Ένωση, με σκοπό τη συμπλήρωση του νομικού πλαισίου για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας που προβλέπεται στην οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Εκτός από τα στοιχεία που απαριθμούνται στο άρθρο 3 παράγραφος 2 και στο άρθρο 4 παράγραφος 2 του κανονισμού (ΕΕ) 2018/1672, στο σχετικό έντυπο θα πρέπει να περιλαμβάνονται τα ακόλουθα συγκεκριμένα στοιχεία για τον προσδιορισμό του μεταφορέα, του δηλούντος, του κυρίου, του αποστολέα ή του αποδέκτη, ανάλογα με την περίπτωση: οι προσωπικοί αριθμοί αναγνώρισης και το φύλο για τα φυσικά πρόσωπα, οι αριθμοί καταχώρισης και αναγνώρισης των οικονομικών φορέων, η ονομασία του μητρώου και η χώρα καταχώρισης για τα νομικά πρόσωπα, η χώρα έκδοσης και η ημερομηνία έκδοσης για τα έγγραφα ταυτότητας, ο αριθμός τηλεφώνου και η διεύθυνση ηλεκτρονικού ταχυδρομείου ως στοιχεία επικοινωνίας και ο αριθμός αναφοράς και η μεταφορική εταιρεία όσον αφορά το μέσο μεταφοράς. Η συμπερίληψη αυτών των στοιχείων είναι απαραίτητη προκειμένου να περιοριστεί ο κίνδυνος σφαλμάτων όσον αφορά την ταυτότητα και καθυστερήσεων σε περίπτωση επακόλουθης επαλήθευσης, καθώς και για τον σκοπό της ανάλυσης κινδύνων και τη βελτίωση της αποτελεσματικότητας του κοινού πλαισίου διαχείρισης των κινδύνων που αναφέρονται στο άρθρο 5 παράγραφος 4 του κανονισμού (ΕΕ) 2018/1672.
                  
               
                     (3)
                  
                  
                     Για την αντιμετώπιση περιπτώσεων κατά τις οποίες υπάρχουν περισσότεροι του ενός κύριοι, αποδέκτες ή τελικοί αποδέκτες ή διάφορα είδη ρευστών διαθεσίμων και ο διαθέσιμος χώρος στο έντυπο της δήλωσης ή στο έντυπο της γνωστοποίησης δεν επαρκεί, θα πρέπει να απαιτείται από τους δηλούντες να χρησιμοποιούν πρόσθετα φύλλα που θα επισυνάπτονται στο έντυπο ως αναπόσπαστο μέρος αυτού. Προκειμένου να διασφαλιστεί εναρμονισμένη προσέγγιση όσον αφορά τη διενέργεια ελέγχων και την επεξεργασία, διαβίβαση και ανάλυση των δηλώσεων από τις αρμόδιες αρχές των κρατών μελών, είναι σκόπιμο να καθοριστούν υποδείγματα για τα πρόσθετα φύλλα.
                  
               
                     (4)
                  
                  
                     Προκειμένου οι αρμόδιες αρχές να διαβιβάζουν τις πληροφορίες που αναφέρονται στο άρθρο 10 παράγραφος 3 του κανονισμού (ΕΕ) 2018/1672 στις αρμόδιες αρχές άλλων κρατών μελών και, κατά περίπτωση, στην Επιτροπή, την Ευρωπαϊκή Εισαγγελία και την Ευρωπόλ, εφόσον έχουν αρμοδιότητα να ενεργήσουν, θα πρέπει να καθοριστεί το υπόδειγμα για το έντυπο για τη διαβίβαση των εν λόγω πληροφοριών. Σκοπός του εν λόγω εντύπου είναι να διασφαλίζεται η επακριβής και ομοιόμορφη συλλογή και η αποτελεσματική διαβίβαση των πληροφοριών που παραλαμβάνονται βάσει του άρθρου 5 παράγραφος 3, του άρθρου 6 παράγραφος 1 ή του άρθρου 6 παράγραφος 2 του κανονισμού (ΕΕ) 2018/1672 και των δηλώσεων που παραλαμβάνονται βάσει του άρθρου 3 ή του άρθρου 4 του εν λόγω κανονισμού, εάν υπάρχουν ενδείξεις ότι τα ρευστά διαθέσιμα συνδέονται με εγκληματική δραστηριότητα. Επιπλέον, το έντυπο θα πρέπει να χρησιμοποιείται για τη διαβίβαση των ανωνυμοποιημένων πληροφοριών κινδύνων και των αποτελεσμάτων της ανάλυσης κινδύνων που αναφέρονται στο άρθρο 10 παράγραφος 1 στοιχείο δ) του εν λόγω κανονισμού.
                  
               
                     (5)
                  
                  
                     Λόγω του διαφορετικού περιεχομένου των προς διαβίβαση πληροφοριών και της διαφορετικής συχνότητας διαβίβασης, το έντυπο θα πρέπει να απαρτίζεται από δύο μέρη. Το πρώτο μέρος του εντύπου προορίζεται για τη διαβίβαση των πληροφοριών του άρθρου 10 παράγραφος 1 στοιχεία α), β) και γ) του κανονισμού. Ως αναπόσπαστο μέρος του εν λόγω εντύπου υπηρεσιακής χρήσης, οι αρμόδιες αρχές θα πρέπει, ανάλογα με τα πραγματικά περιστατικά, να διαβιβάζουν επίσης αυτεπάγγελτη δήλωση που συντάσσεται σύμφωνα με το άρθρο 5 παράγραφος 3, τις πληροφορίες που καταχωρίζουν βάσει του άρθρου 6 παράγραφος 1 ή του άρθρου 6 παράγραφος 2 του κανονισμού (ΕΕ) 2018/1672 και τις δηλώσεις που παραλαμβάνουν βάσει των άρθρων 3 και 4 του εν λόγω κανονισμού, όταν υπάρχουν ενδείξεις ότι τα ρευστά διαθέσιμα συνδέονται με εγκληματική δραστηριότητα. Προκειμένου να διασφαλίζεται η ομοιόμορφη καταχώριση των πληροφοριών βάσει του άρθρου 6 παράγραφος 1 ή του άρθρου 6 παράγραφος 2 του εν λόγω κανονισμού, οι αρμόδιες αρχές θα πρέπει επίσης να χρησιμοποιούν τα ίδια έντυπα για την καταχώριση των απαραίτητων στοιχείων. Το δεύτερο μέρος του εντύπου προορίζεται για την περιοδική διαβίβαση των ανωνυμοποιημένων πληροφοριών κινδύνων και των αποτελεσμάτων της ανάλυσης κινδύνων βάσει του άρθρου 10 παράγραφος 1 στοιχείο δ) του κανονισμού (ΕΕ) 2018/1672.
                  
               
                     (6)
                  
                  
                     Προκειμένου να θεσπιστεί η τεχνική διαβίβαση με ηλεκτρονικά μέσα των πληροφοριών που αναφέρονται στο άρθρο 9 παράγραφος 1 του κανονισμού (ΕΕ) 2018/1672 από τις αρμόδιες αρχές κάθε κράτους μέλους στη μονάδα χρηματοοικονομικών πληροφοριών του αντίστοιχου κράτους μέλους, είναι απαραίτητο να θεσπιστούν τεχνικοί κανόνες για την απρόσκοπτη ανταλλαγή πληροφοριών μέσω του τελωνειακού συστήματος πληροφοριών (CIS) που θεσπίστηκε με τον κανονισμό (ΕΚ) αριθ. 515/97 του Συμβουλίου (3). Οι εν λόγω κανόνες αποσκοπούν στη μείωση του διοικητικού φόρτου που επωμίζονται τα κράτη μέλη. Οι ίδιοι κανόνες θα πρέπει να ισχύουν και για τη διαβίβαση των πληροφοριών που αναφέρονται στο άρθρο 10 παράγραφος 1 στοιχεία α), β) και γ) του κανονισμού (ΕΕ) 2018/1672. Η διαβίβαση των ανωνυμοποιημένων πληροφοριών κινδύνων και των αποτελεσμάτων της ανάλυσης κινδύνων που αναφέρονται στο άρθρο 10 παράγραφος 1 στοιχείο δ) του κανονισμού (ΕΕ) 2018/1672 θα πρέπει θα πραγματοποιείται και μέσω του CIS, σύμφωνα με τον κανονισμό (ΕΚ) αριθ. 515/97.
                  
               
                     (7)
                  
                  
                     Προκειμένου να μπορούν οι αρμόδιες αρχές κάθε κράτους μέλους να διαβιβάζουν στην Επιτροπή ανωνυμοποιημένα στατιστικά στοιχεία σχετικά με τις δηλώσεις, τους ελέγχους και τις παραβάσεις που αναφέρονται στο άρθρο 18 παράγραφος 1 στοιχείο γ) του κανονισμού (ΕΕ) 2018/1672, θα πρέπει να θεσπιστούν κανόνες. Για τους σκοπούς του κανονισμού (ΕΕ) 2018/1672, η πράξη της παροχής των συναφών πληροφοριών στην Επιτροπή με ηλεκτρονικά μέσα θα πρέπει να θεωρείται επαρκής ανταλλαγή των πληροφοριών, χωρίς να απαιτείται η υιοθέτηση του εντύπου που αναφέρεται στο άρθρο 16 παράγραφος 1 στοιχείο ε) του κανονισμού (ΕΕ) 2018/1672.
                  
               
                     (8)
                  
                  
                     Δεδομένου ότι ο κανονισμός (ΕΕ) 2018/1672 πρόκειται να αρχίσει να εφαρμόζεται από τις 3 Ιουνίου 2021, ο παρών κανονισμός θα πρέπει επίσης να αρχίσει να εφαρμόζεται από την ίδια ημερομηνία.
                  
               
                     (9)
                  
                  
                     Σε περίπτωση που για τους σκοπούς του παρόντος κανονισμού κριθεί αναγκαία η επεξεργασία δεδομένων προσωπικού χαρακτήρα, η επεξεργασία αυτή θα πρέπει να πραγματοποιείται σύμφωνα με το εφαρμοστέο ενωσιακό δίκαιο για την προστασία των δεδομένων προσωπικού χαρακτήρα. Κάθε επεξεργασία δεδομένων προσωπικού χαρακτήρα βάσει του παρόντος κανονισμού υπόκειται στις διατάξεις των κανονισμών (ΕΕ) 2016/679 (4) και (ΕΕ) 2018/1725 (5) του Ευρωπαϊκού Κοινοβουλίου και του Συμβουλίου, όσον αφορά την επεξεργασία από τις αρμόδιες αρχές των κρατών μελών και την επεξεργασία στο CIS, αντίστοιχα.
                  
               
                     (10)
                  
                  
                     Ζητήθηκε, σύμφωνα με το άρθρο 42 παράγραφος 1 του κανονισμού (ΕΕ) 2018/1725, η γνώμη του Ευρωπαίου Επόπτη Προστασίας Δεδομένων, ο οποίος γνωμοδότησε στις 12 Φεβρουαρίου 2021.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ελέγχου των ρευστών διαθεσίμων που έχει συσταθεί βάσει του κανονισμού (ΕΕ) 2018/1672,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Έντυπο δήλωσης
            Το έντυπο δήλωσης που αναφέρεται στο άρθρο 3 παράγραφος 3 του κανονισμού (ΕΕ) 2018/1672 (στο εξής: έντυπο δήλωσης) συμμορφώνεται με το υπόδειγμα του μέρους 1 του παραρτήματος I του παρόντος κανονισμού και συμπληρώνεται σύμφωνα με τις σημειώσεις για τη συμπλήρωση που περιλαμβάνονται σε αυτό.
         
         
            Άρθρο 2
            Έντυπο γνωστοποίησης
            Το έντυπο γνωστοποίησης που αναφέρεται στο άρθρο 4 παράγραφος 3 του κανονισμού (ΕΕ) 2018/1672 (στο εξής: έντυπο γνωστοποίησης) συμμορφώνεται με το υπόδειγμα του μέρους 2 του παραρτήματος I του παρόντος κανονισμού και συμπληρώνεται σύμφωνα με τις οδηγίες συμπλήρωσης που περιλαμβάνονται σε αυτό.
         
         
            Άρθρο 3
            Πρόσθετα φύλλα των εντύπων
            Σε περίπτωση που ο διαθέσιμος χώρος στο έντυπο δήλωσης ή στο έντυπο γνωστοποίησης, ανάλογα με την περίπτωση, δεν επαρκεί, χρησιμοποιούνται πρόσθετα φύλλα, όπως στα υποδείγματα του μέρους 3 ή του μέρους 4 του παραρτήματος I, αντίστοιχα. Σε περίπτωση που στο έντυπο δήλωσης ή στο έντυπο γνωστοποίησης επισυνάπτονται πρόσθετα φύλλα, θεωρούνται αναπόσπαστο μέρος αυτού.
         
         
            Άρθρο 4
            Έντυπα για υπηρεσιακή χρήση
            
               1.   Οι αρμόδιες αρχές χρησιμοποιούν το έντυπο υπηρεσιακής χρήσης σύμφωνα με το υπόδειγμα του μέρους 1 του παραρτήματος II του παρόντος κανονισμού και διαβιβάζουν τις πληροφορίες που αναφέρονται στο άρθρο 10 παράγραφος 1 στοιχεία α), β) και γ) του κανονισμού (ΕΕ) 2018/1672.
            
            
               2.   Σε περίπτωση που δεν έχει εκπληρωθεί η υποχρέωση δήλωσης των συνοδευόμενων ρευστών διαθεσίμων σύμφωνα με το άρθρο 3 του κανονισμού (ΕΕ) 2018/1672 ή η υποχρέωση γνωστοποίησης ασυνόδευτων ρευστών διαθεσίμων σύμφωνα με το άρθρο 4 του εν λόγω κανονισμού και οι αρμόδιες αρχές υποχρεούνται, σύμφωνα με το άρθρο 5 παράγραφος 3 του εν λόγω κανονισμού, να συντάξουν αυτεπάγγελτη δήλωση, χρησιμοποιούν το υπόδειγμα του μέρους 1 ή του μέρους 2 του παραρτήματος I του παρόντος κανονισμού και, εφόσον απαιτείται σύμφωνα με το άρθρο 3 του παρόντος κανονισμού, το υπόδειγμα του μέρους 3 ή του μέρους 4 του εν λόγω παραρτήματος, αντίστοιχα. Δήλωση που συντάσσεται σύμφωνα με την παρούσα παράγραφο επισυνάπτεται και διαβιβάζεται με το έντυπο υπηρεσιακής χρήσης που αναφέρεται στην παράγραφο 1.
            
            
               3.   Σε περίπτωση που οι αρμόδιες αρχές εντοπίσουν μεταφορέα με ποσό ρευστών διαθεσίμων μικρότερο από το κατώτατο όριο που αναφέρεται στο άρθρο 3 του κανονισμού (ΕΕ) 2018/1672 και διαπιστώσουν ενδείξεις σύνδεσης των ρευστών διαθεσίμων με εγκληματική δραστηριότητα, οι αρμόδιες αρχές χρησιμοποιούν για την καταχώριση των εν λόγω πληροφοριών το υπόδειγμα του μέρους 1 του παραρτήματος I του παρόντος κανονισμού και, εφόσον απαιτείται σύμφωνα με το άρθρο 3 του παρόντος κανονισμού, το υπόδειγμα του μέρους 3 του εν λόγω παραρτήματος. Οι πληροφορίες που καταχωρίζονται σύμφωνα με την παρούσα παράγραφο επισυνάπτονται και διαβιβάζονται με το έντυπο υπηρεσιακής χρήσης που αναφέρεται στην παράγραφο 1.
            
            
               4.   Σε περίπτωση που οι αρμόδιες αρχές εντοπίσουν ασυνόδευτα ρευστά διαθέσιμα κάτω του ορίου που αναφέρεται στο άρθρο 4 του κανονισμού (ΕΕ) 2018/1672 τα οποία εισέρχονται ή εξέρχονται από την Ένωση και υπάρχουν ενδείξεις ότι τα ρευστά διαθέσιμα συνδέονται με εγκληματική δραστηριότητα, οι αρμόδιες αρχές χρησιμοποιούν για την καταχώριση των εν λόγω πληροφοριών το υπόδειγμα του μέρους 2 του παραρτήματος I του παρόντος κανονισμού και, εφόσον απαιτείται σύμφωνα με το άρθρο 3 του παρόντος κανονισμού, το υπόδειγμα του μέρους 4 του εν λόγω παραρτήματος. Οι πληροφορίες που καταχωρίζονται σύμφωνα με την παρούσα παράγραφο επισυνάπτονται και διαβιβάζονται με το έντυπο υπηρεσιακής χρήσης που αναφέρεται στην παράγραφο 1.
            
            
               5.   Σε περίπτωση που οι αρμόδιες αρχές διαπιστώσουν ότι για δήλωση που λαμβάνεται βάσει του άρθρου 3 ή 4 του κανονισμού (ΕΕ) 2018/1672 υπάρχουν ενδείξεις ότι τα ρευστά διαθέσιμα συνδέονται με εγκληματική δραστηριότητα, οι αρμόδιες αρχές επισυνάπτουν τη δήλωση στο έντυπο υπηρεσιακής χρήσης που αναφέρεται στην παράγραφο 1 και τη διαβιβάζουν με το εν λόγω έντυπο.
            
            
               6.   Οι αρμόδιες αρχές χρησιμοποιούν το έντυπο υπηρεσιακής χρήσης για τη διαβίβαση των ανωνυμοποιημένων πληροφοριών κινδύνων και των αποτελεσμάτων της ανάλυσης κινδύνων, σύμφωνα με το υπόδειγμα του μέρους 2 του παραρτήματος II του παρόντος κανονισμού, για να καταχωρίζουν τις ανωνυμοποιημένες πληροφορίες κινδύνων και τα αποτελέσματα της ανάλυσης κινδύνων που αναφέρονται στο άρθρο 10 παράγραφος 1 στοιχείο δ) του κανονισμού (ΕΕ) 2018/1672.
            
         
         
            Άρθρο 5
            Ανταλλαγή πληροφοριών μέσω του τελωνειακού συστήματος πληροφοριών
            
               1.   Οι αρμόδιες αρχές διαβιβάζουν στο τελωνειακό σύστημα πληροφοριών (CIS) τις πληροφορίες που καταχωρίζονται σύμφωνα με το άρθρο 3, το άρθρο 4, το άρθρο 5 παράγραφος 3 και το άρθρο 6 του κανονισμού (ΕΕ) 2018/1672 με έναν από τους ακόλουθους τρόπους:
               
                           α)
                        
                        
                           διά της μη αυτόματης καταχώρισης των πληροφοριών μέσω της διαδικτυακής διεπαφής χρήστη του CIS,
                        
                     
                           β)
                        
                        
                           διά της εξαγωγής των πληροφοριών από το/τα εθνικό/-ά σύστημα/-τα και της εισαγωγής τους στο CIS με χρήση του μορφότυπου δεδομένων XML του CIS,
                        
                     
                           γ)
                        
                        
                           διά της σύνδεσης του/των εθνικού/-ών συστήματος/-ων απευθείας στο CIS μέσω διεπαφής μεταξύ συστημάτων που παρέχει το CIS.
                        
                     
            
               2.   Οι αρμόδιες αρχές διαβιβάζουν τις πληροφορίες που αναφέρονται στο άρθρο 9 παράγραφος 1 του κανονισμού (ΕΕ) 2018/1672 στη μονάδα χρηματοοικονομικών πληροφοριών (ΜΧΠ) του κράτους μέλους στο οποίο ελήφθησαν, διαβιβάζοντάς τις στο CIS σύμφωνα με την παράγραφο 1.
            
            
               3.   Οι αρμόδιες αρχές διαβιβάζουν τις πληροφορίες που αναφέρονται στο άρθρο 10 παράγραφος 1 στοιχεία α), β) και γ) του κανονισμού (ΕΕ) 2018/1672 στα άλλα κράτη μέλη, διαβιβάζοντάς τις στο CIS σύμφωνα με την παράγραφο 1.
            
            
               4.   Οι αρμόδιες αρχές διαβιβάζουν ηλεκτρονικά μέσω του CIS τις ανωνυμοποιημένες πληροφορίες κινδύνων και τα αποτελέσματα της ανάλυσης κινδύνων που αναφέρονται στο άρθρο 10 παράγραφος 1 στοιχείο δ) του κανονισμού (ΕΕ) 2018/1672 στις αρμόδιες αρχές των άλλων κρατών μελών.
            
            
               5.   Σε περίπτωση που υπάρχουν ενδείξεις ότι τα ρευστά διαθέσιμα συνδέονται με εγκληματική δραστηριότητα η οποία θα μπορούσε να έχει δυσμενείς επιπτώσεις στα οικονομικά συμφέροντα της Ένωσης, οι αρμόδιες αρχές καθιστούν τις πληροφορίες που αναφέρονται στο άρθρο 10 παράγραφος 1 του κανονισμού (ΕΕ) 2018/1672 διαθέσιμες στους αποδέκτες που αναφέρονται στο άρθρο 10 παράγραφος 2 του εν λόγω κανονισμού, διαβιβάζοντάς τις στο CIS σύμφωνα με τις παραγράφους 3 και 4 του παρόντος άρθρου, αντίστοιχα.
            
            
               6.   Ως ημερομηνία της ηλεκτρονικής διαβίβασης σύμφωνα με τις παραγράφους 1, 2, 3 και 4 του παρόντος άρθρου θεωρείται η ημερομηνία διαβίβασης των πληροφοριών για τους σκοπούς του άρθρου 9 παράγραφος 3 και του άρθρου 10 παράγραφοι 4 και 5 του κανονισμού (ΕΕ) 2018/1672.
            
         
         
            Άρθρο 6
            Ανωνυμοποιημένα στατιστικά στοιχεία
            
               1.   Η πηγή δεδομένων για τα ανωνυμοποιημένα στατιστικά στοιχεία είναι οι δηλώσεις, οι δηλώσεις γνωστοποίησης, οι αυτεπάγγελτες δηλώσεις σύμφωνα με το άρθρο 5 παράγραφος 3 του κανονισμού (ΕΕ) 2018/1672, οι καταχωρίσεις σύμφωνα με το άρθρο 6 του εν λόγω κανονισμού, καθώς και τυχόν άλλες πληροφορίες που είναι διαθέσιμες στο CIS.
            
            
               2.   Η διαβίβαση των πληροφοριών στο CIS κατά τρόπο ώστε να καθίστανται διαθέσιμες στην Επιτροπή θεωρείται διαβίβαση των συναφών πληροφοριών σύμφωνα με τα οριζόμενα στο άρθρο 18 παράγραφος 1 στοιχείο γ) του κανονισμού (ΕΕ) 2018/1672.
            
            
               3.   Τα κράτη μέλη διασφαλίζουν ότι διαβιβάζουν στο CIS τις πληροφορίες όλων των δηλώσεων, των ελέγχων και των παραβάσεων της υπό εξέταση περιόδου αναφοράς και ενημερώνουν άμεσα την Επιτροπή σε περίπτωση που στοιχεία που περιλαμβάνονται στο CIS πρέπει να αναθεωρηθούν.
            
         
         
            Άρθρο 7
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 3 Ιουνίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 11 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 284 της 12.11.2018, σ. 6.
         
         
            (2)  Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (ΕΕ L 141 της 5.6.2015, σ. 73).
         
            (3)  Κανονισμός (ΕΚ) αριθ. 515/97 του Συμβουλίου, της 13ης Μαρτίου 1997, περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων (ΕΕ L 82 της 22.3.1997, σ. 1).
         
            (4)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
         
            (5)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
      
      
         
            ΠΑΡΑΡΤΗΜΑ Ι
            ΜΕΡΟΣ 1
            
               
            
               
            
               
            
               
                  ΣΗΜΕΙΩΣΕΙΣ ΓΙΑ ΤΗ ΣΥΜΠΛΗΡΩΣΗ
               
            
            
                        
                           ΓΕΝΙΚΕΣ ΠΛΗΡΟΦΟΡΙΕΣ
                        
                        Η υποχρέωση δήλωσης των ρευστών διαθεσίμων που εισέρχονται ή εξέρχονται από την ΕΕ εντάσσεται στη στρατηγική της ΕΕ για την πρόληψη της νομιμοποίησης εσόδων από παράνομες δραστηριότητες και την καταπολέμηση της χρηματοδότησης της τρομοκρατίας. Το παρόν έντυπο δήλωσης πρέπει να συμπληρώνεται όταν εισέρχεστε ή εξέρχεστε από την ΕΕ και μεταφέρετε ρευστά διαθέσιμα αξίας ίσης ή μεγαλύτερης των 10 000 EUR (ή το ισοδύναμο σε άλλα νομίσματα) [άρθρο 3 του κανονισμού (ΕΕ) 2018/1672 του Ευρωπαϊκού Κοινοβουλίου και του Συμβουλίου].
                        Αν οι παρεχόμενες πληροφορίες είναι ανακριβείς ή ελλιπείς, ή αν τα ρευστά διαθέσιμα δεν καθίστανται διαθέσιμα για έλεγχο, ο μεταφορέας θα θεωρηθεί ότι δεν έχει εκπληρώσει την υποχρέωσή του και είναι δυνατόν να του επιβληθούν κυρώσεις βάσει της ισχύουσας εθνικής νομοθεσίας.
                        Οι πληροφορίες και τα δεδομένα προσωπικού χαρακτήρα καταχωρίζονται και υποβάλλονται σε επεξεργασία από τις αρμόδιες αρχές και τίθενται στη διάθεση της μονάδας χρηματοοικονομικών πληροφοριών (ΜΧΠ) σύμφωνα με το άρθρο 9 του κανονισμού (ΕΕ) 2018/1672. Στις περιπτώσεις που αναφέρονται στα άρθρα 10 και 11 του εν λόγω κανονισμού, τα δεδομένα διαβιβάζονται επίσης στις αρχές που αναφέρονται στα εν λόγω άρθρα. Οι αρμόδιες αρχές του κράτους μέλους στο οποίο υποβάλλεται η δήλωση ενεργούν ως υπεύθυνοι επεξεργασίας των δεδομένων προσωπικού χαρακτήρα που λαμβάνουν και διατηρούν τα δεδομένα προσωπικού χαρακτήρα που συλλέγουν σύμφωνα με το άρθρο 13 του κανονισμού (ΕΕ) 2018/1672 εξ ορισμού για 5 έτη. Η επεξεργασία δεδομένων προσωπικού χαρακτήρα πραγματοποιείται μόνο για τους σκοπούς της πρόληψης και της καταπολέμησης εγκληματικών δραστηριοτήτων. Για πλήρη ενημέρωση, μεταξύ άλλων και όσον αφορά τα δικαιώματά σας, ανατρέξτε στη συνημμένη δήλωση απορρήτου / σύνδεσμο προς διαδικτυακή πληροφόρηση του κράτους μέλους σχετικά με την προστασία των δεδομένων.
                        
                           ΕΠΕΞΗΓΗΣΗ ΤΩΝ ΧΡΗΣΙΜΟΠΟΙΟΥΜΕΝΩΝ ΟΡΩΝ ΣΥΜΦΩΝΑ ΜΕ ΤΟΝ ΚΑΝΟΝΙΣΜΟ (ΕΕ) 2018/1672
                        
                        
                           Μεταφορέας: κάθε φυσικό πρόσωπο που εισέρχεται ή εξέρχεται από την ΕΕ και μεταφέρει ρευστά διαθέσιμα είτε μαζί του, είτε στις αποσκευές του, είτε στο μεταφορικό του μέσο.
                        
                           
                              Mετρητά: χαρτονομίσματα και κέρματα που είναι σε κυκλοφορία ως μέσο συναλλαγής ή που ήταν σε κυκλοφορία ως μέσο συναλλαγής και μπορούν ακόμη να αποτελέσουν αντικείμενο συναλλαγής, μέσω χρηματοπιστωτικών ιδρυμάτων ή κεντρικών τραπεζών, έναντι χαρτονομισμάτων και κερμάτων που είναι σε κυκλοφορία ως μέσο συναλλαγής.
                        
                           
                              Διαπραγματεύσιμοι τίτλοι στον κομιστή: μέσα εκτός των μετρητών που παρέχουν στους κατόχους τους το δικαίωμα αξίωσης χρηματικού ποσού με την προσκόμιση του τίτλου, χωρίς αυτοί να είναι υποχρεωμένοι να αποδείξουν την ταυτότητά τους ή το δικαίωμα αξίωσης του ποσού αυτού. Τα εν λόγω μέσα είναι:
                        
                                    α)
                                 
                                 
                                    ταξιδιωτικές επιταγές, [και]
                                 
                              
                                    β)
                                 
                                 
                                    οι επιταγές, τα γραμμάτια ή οι εντολές πληρωμής είτε στον κομιστή, με υπογραφή αλλά με παράλειψη του ονόματος του δικαιούχου, είτε με οπισθογράφηση χωρίς περιορισμό, είτε έχοντας εκδοθεί σε διαταγή εικονικού δικαιούχου, είτε άλλως διαμορφωμένοι κατά τρόπον ώστε η κατοχή να συνεπάγεται κυριότητα.
                                 
                              
                           
                              Αγαθά που χρησιμοποιούνται ως ιδιαίτερα ρευστοποιήσιμα μέσα αποθήκευσης αξίας
                           
                        
                        
                                    α)
                                 
                                 
                                    τα κέρματα με περιεκτικότητα σε χρυσό τουλάχιστον 90 %, [και]
                                 
                              
                                    β)
                                 
                                 
                                    οι ράβδοι χρυσού, όπως πλάκες, ψήγματα ή βώλοι με περιεκτικότητα σε χρυσό τουλάχιστον 99,5 %.
                                 
                              
                  
                        •
                     
                     
                        
                           Όλα τα πεδία του εντύπου είναι υποχρεωτικά και πρέπει να συμπληρωθούν. Τα πεδία του εντύπου που συνοδεύονται από αστερίσκο (*) πρέπει να συμπληρωθούν, εφόσον συντρέχει η περίπτωση ή υπάρχει το στοιχείο.
                        
                     
                  
                        •
                     
                     
                        
                           Όλα τα τμήματα με λευκό χρώμα πρέπει να συμπληρωθούν με κεφαλαία γράμματα και σκούρο μελάνι. Τα έντυπα δεν πρέπει να περιέχουν διαγραμμένες λέξεις, διορθώσεις ή άλλες μεταβολές.
                        
                     
                  
                        •
                     
                     
                        
                           Τα τμήματα που φέρουν την ένδειξη «για υπηρεσιακή χρήση» πρέπει να παραμείνουν κενά.
                        
                     
                  
                        •
                     
                     
                        
                           Ο προσωπικός αριθμός αναγνώρισης (δηλ. ο αριθμός φορολογικού μητρώου, ο αριθμός μητρώου κοινωνικής ασφάλισης ή παρόμοιος μοναδικός προσωπικός αριθμός αναγνώρισης), η διεύθυνση, ο ταχυδρομικός κώδικας, ο αριθμός τηλεφώνου και η διεύθυνση email πρέπει να συμπληρωθούν, εφόσον συντρέχει η περίπτωση. Εάν δεν συντρέχει η περίπτωση, αναγράψτε «Α/Α».
                        
                     
                  
                        •
                     
                     
                        
                           Ο αριθμός φορολογικού μητρώου ΦΠΑ και ο αριθμός καταχώρισης και αναγνώρισης οικονομικών φορέων (αριθμός EORI —που είναι ένας αριθμός, μοναδικός για όλη την Ένωση, ο οποίος αποδίδεται από την τελωνειακή αρχή ενός κράτους μέλους σε οικονομικούς φορείς που συμμετέχουν σε τελωνειακές δραστηριότητες) πρέπει να συμπληρωθεί, εφόσον υπάρχει. Εάν δεν υπάρχει, αναγράψτε «Α/Α».
                        
                     
                  
                        •
                     
                     
                        
                           Σε περίπτωση που τα στοιχεία δεν είναι γνωστά στον μεταφορέα, αναγράψτε «άγνωστο».
                        
                     
                  
                        •
                     
                     
                        
                           Το έντυπο πρέπει να συμπληρώνεται σε μία από τις επίσημες γλώσσες της ΕΕ η οποία είναι αποδεκτή από τις αρμόδιες αρχές του κράτους μέλους στο οποίο υποβάλλεται η δήλωση.
                        
                     
                  
               
                  Τμήμα 1: Εισέρχεστε στην ΕΕ ή εξέρχεστε από την ΕΕ
               
            
            Σημειώστε το κατάλληλο τετραγωνίδιο για να υποδείξετε αν ο μεταφορέας εισέρχεται ή εξέρχεται από την ΕΕ. Απαιτείται δήλωση κατά την είσοδο και κατά την έξοδο, ακόμη και σε περίπτωση διέλευσης από την ΕΕ.
            
               
                  Τμήμα 2: Στοιχεία του μεταφορέα των ρευστών διαθεσίμων
               
            
            Σε αυτό το τμήμα πρέπει να συμπληρωθούν τα προσωπικά στοιχεία του μεταφορέα όπως εμφανίζονται στο έγγραφο ταυτοποίησής του.
            Σε περίπτωση που ο μεταφορέας των ρευστών διαθεσίμων δεν έχει δικαιοπρακτική ικανότητα να υπογράψει τη δήλωση, η δήλωση υποβάλλεται από τον νομικό εκπρόσωπο του μεταφορέα.
            
               
                  Τμήμα 3: Στοιχεία σχετικά με τη μεταφορά
               
            
            Να αναγραφεί η χώρα αρχικής αναχώρησης, η χώρα τελικού προορισμού και το μεταφορικό μέσο. Να αναγραφεί η χώρα ή οι χώρες διέλευσης μέσω των οποίων ο μεταφορέας μεταφέρει ρευστά διαθέσιμα, καθώς και η μεταφορική εταιρεία, εφόσον συντρέχει η περίπτωση.
            
                        —
                     
                     
                        Σημειώστε το τετραγωνίδιο «Αεροπορικό» αν εισέρχεστε ή εξέρχεστε από την ΕΕ με αεροσκάφος. Διευκρινίστε τον τύπο αεροσκάφους (εμπορική πτήση, ιδιωτικό αεροσκάφος, άλλο). Στο πεδίο «Αριθμός αναφοράς» αναγράψτε τον αριθμό πτήσης ή τον αριθμό νηολόγησης (σε περίπτωση ιδιωτικού αεροσκάφους).
                     
                  
                        —
                     
                     
                        Σημειώστε το τετραγωνίδιο «Θαλάσσιο/Ποτάμιο», αν εισέρχεστε ή εξέρχεστε από την ΕΕ μέσω θάλασσας ή ποταμού. Διευκρινίστε το είδος του πλοίου (εμπορικό πλοίο, σκάφος αναψυχής ή άλλο). Να αναγραφεί η ονομασία του πλοίου στο πεδίο «Αριθμός αναφοράς» καθώς και τα στοιχεία της ναυτιλιακής εταιρείας στο πεδίο «Μεταφορική εταιρεία».
                     
                  
                        —
                     
                     
                        Σημειώστε το τετραγωνίδιο «Οδικό», αν εισέρχεστε ή εξέρχεστε από την ΕΕ με οποιοδήποτε οδικό μηχανοκίνητο όχημα. Να διευκρινιστεί το είδος της οδικής μεταφοράς (φορτηγό, αυτοκίνητο ΙΧ, λεωφορείο, άλλο). Να αναγραφεί ο κωδικός χώρας και ο αριθμός κυκλοφορίας του οχήματος στο πεδίο «Αριθμός αναφοράς».
                     
                  
                        —
                     
                     
                        Σημειώστε το τετραγωνίδιο «Σιδηροδρομικό» αν εισέρχεστε ή εξέρχεστε από την ΕΕ με σιδηρόδρομο. Να αναγραφεί ο αριθμός της αμαξοστοιχίας στο πεδίο «Αριθμός αναφοράς» καθώς και η σιδηροδρομική εταιρεία στο πεδίο «Μεταφορική εταιρεία».
                     
                  
                        —
                     
                     
                        Σημειώστε το τετραγωνίδιο «Άλλο», σε περίπτωση που δεν χρησιμοποιείται κανένα από τα υπόλοιπα μέσα μεταφοράς και διευκρινίστε το είδος μεταφοράς (π.χ. διέλευση πεζή, ποδήλατο).
                     
                  
               
                  Τμήμα 4: Στοιχεία σχετικά με τα ρευστά διαθέσιμα
               
            
            Σε αυτό το τμήμα πρέπει να συμπληρώσετε το συνολικό ποσό των ρευστών διαθεσίμων που μεταφέρει ο μεταφορέας. Ο όρος «Ρευστά διαθέσιμα» ορίζεται στις «Γενικές πληροφορίες». Πρέπει να συμπληρωθεί τουλάχιστον μία από επιλογές [i) μετρητά, ii) διαπραγματεύσιμοι τίτλοι στον κομιστή ή iii) αγαθά που χρησιμοποιούνται ως ιδιαίτερα ρευστοποιήσιμα μέσα αποθήκευσης αξίας].
            Εάν ο χώρος που διατίθεται στο έντυπο δήλωσης δεν είναι επαρκής, πρέπει να χρησιμοποιηθούν τα πρόσθετα φύλλα για την αναγραφή των στοιχείων των ρευστών διαθεσίμων. Όλα τα παρεχόμενα στοιχεία αποτελούν μία ενιαία δήλωση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 5: Οικονομική προέλευση και σκοπούμενη χρήση των ρευστών διαθεσίμων
               
            
            Το υποτμήμα 5.A πρέπει πάντοτε να συμπληρώνεται αν ο μεταφορέας είναι ο μοναδικός κύριος ή αν υπάρχει μόνο ένας κύριος, για να διευκρινιστεί η οικονομική προέλευση των ρευστών διαθεσίμων.
            Το υποτμήμα 5.B πρέπει πάντοτε να συμπληρώνεται αν ο μεταφορέας είναι επίσης ο μοναδικός κύριος και o μοναδικός τελικός αποδέκτης ή αν υπάρχει μόνο ένας τελικός αποδέκτης, για να διευκρινιστεί η σκοπούμενη χρήση των ρευστών διαθεσίμων.
            Μπορείτε να επιλέξετε περισσότερες από μία επιλογές σε κάθε υποτμήμα. Εάν δεν ισχύει καμία επιλογή, σημειώστε το τετραγωνίδιο «άλλο» και διευκρινίστε τις λεπτομέρειες.
            Εάν υπάρχουν περισσότεροι του ενός κύριοι ή περισσότεροι του ενός τελικοί αποδέκτες, τα στοιχεία σχετικά με την οικονομική προέλευση και τη σκοπούμενη χρήση των ρευστών διαθεσίμων για τους κυρίους και/ή τους τελικούς αποδέκτες πρέπει να συμπληρωθούν σε πρόσθετα φύλλα, όπως αναφέρεται παρακάτω. Σε αυτή την περίπτωση, σημειώστε το τετραγωνίδιο «άλλο» και προς διευκρίνιση αναγράψτε «πρόσθετα φύλλα».
            
               
                  Τμήμα 6: Κύριος των ρευστών διαθεσίμων
               
            
            
               Εάν ο κύριος είναι μόνο ένας
            
            Εάν ο μεταφορέας είναι ο μοναδικός κύριος των ρευστών διαθεσίμων, σημειώστε το κατάλληλο τετραγωνίδιο και συνεχίστε στο τμήμα 7.
            Εάν ο μεταφορέας δεν είναι ο μοναδικός κύριος, διευκρινίστε αν ο μοναδικός κύριος είναι άλλο φυσικό πρόσωπο ή είναι νομικό πρόσωπο και σημειώστε το κατάλληλο τετραγωνίδιο. Συμπληρώστε τα στοιχεία στο υποτμήμα 6.A (για φυσικό πρόσωπο) ή στο υποτμήμα 6.B (για νομικό πρόσωπο) και συνεχίστε στο τμήμα 7. Εάν ο μεταφορέας είναι φυσικό πρόσωπο, συμπληρώστε τα προσωπικά στοιχεία του, όπως αναγράφονται στο έγγραφο ταυτοποίησής του.
            
               Εάν οι κύριοι είναι περισσότεροι του ενός
            
            Εάν υπάρχουν περισσότεροι του ενός κύριοι, συμπληρώστε τον συνολικό αριθμό κυρίων στο κατάλληλο τετραγωνίδιο. Για κάθε πρόσθετο κύριο, συμπληρώστε σε χωριστά πρόσθετα φύλλα τα στοιχεία του, το ποσό των ρευστών διαθεσίμων των οποίων είναι κύριος καθώς και την οικονομική προέλευση και τη σκοπούμενη χρήση τους. Εάν ο μεταφορέας είναι ένας από τους κυρίους, συμπληρώστε πρόσθετο φύλλο και για αυτόν, αναγράφοντας το ποσό των ρευστών διαθεσίμων των οποίων κύριος είναι ο μεταφορέας, καθώς και την οικονομική προέλευση και τη σκοπούμενη χρήση τους. Όλα τα παρεχόμενα στοιχεία αποτελούν μία ενιαία δήλωση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 7: Τελικός αποδέκτης των ρευστών διαθεσίμων
               
            
            
               Εάν ο τελικός αποδέκτης είναι μόνο ένας
            
            Διευκρινίστε αν ο μεταφορέας είναι ο μοναδικός τελικός αποδέκτης των ρευστών διαθεσίμων. Αν αυτό ισχύει, σημειώστε το κατάλληλο τετραγωνίδιο και συνεχίστε στο τμήμα 8.
            Εάν ο μεταφορέας δεν είναι ο μοναδικός τελικός αποδέκτης, σημειώστε το κατάλληλο τετραγωνίδιο για να προσδιορίσετε αν ο μοναδικός τελικός αποδέκτης είναι άλλο φυσικό πρόσωπο ή είναι νομικό πρόσωπο. Συμπληρώστε τα στοιχεία στο υποτμήμα 7.A (για φυσικό πρόσωπο) ή στο υποτμήμα 7.B (για νομικό πρόσωπο) και συνεχίστε στο τμήμα 8. Στην περίπτωση φυσικού προσώπου, συμπληρώστε τα προσωπικά στοιχεία του, όπως αναγράφονται στο έγγραφο ταυτοποίησής του.
            
               Εάν οι τελικοί αποδέκτες είναι περισσότεροι του ενός
            
            Εάν υπάρχουν περισσότεροι του ενός τελικοί αποδέκτες, συμπληρώστε τον συνολικό αριθμό τελικών αποδεκτών στο κατάλληλο τετραγωνίδιο. Για κάθε τελικό αποδέκτη, συμπληρώστε σε χωριστά πρόσθετα φύλλα τα στοιχεία του, το ποσό των ρευστών διαθεσίμων που θα λάβει και τη σκοπούμενη χρήση τους. Εάν ο μεταφορέας είναι ένας από τους τελικούς αποδέκτες, συμπληρώστε πρόσθετο φύλλο και για αυτόν, συμπεριλαμβανομένου του ποσού των ρευστών διαθεσίμων που θα λάβει από τον μεταφορέα, καθώς και τη σκοπούμενη χρήση τους. Όλα τα παρεχόμενα στοιχεία αποτελούν μία ενιαία δήλωση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 8: Υπογραφή
               
            
            Συμπληρώστε την ημερομηνία, τον τόπο και το ονοματεπώνυμο και υπογράψτε το έντυπο δήλωσης. Αναγράψτε τον συνολικό αριθμό πρόσθετων φύλλων που χρησιμοποιήθηκαν. Εάν δεν χρησιμοποιήσατε κανένα πρόσθετο φύλλο, αναγράψτε μηδέν (0). Ο μεταφορέας μπορεί να σημειώσει το κατάλληλο τετραγωνίδιο για να ζητήσει θεωρημένο αντίγραφο της δήλωσης.
            ΜΕΡΟΣ 2
            
               
            
               
            
               
            
               
            
               
            
               
                  ΣΗΜΕΙΩΣΕΙΣ ΓΙΑ ΤΗ ΣΥΜΠΛΗΡΩΣΗ
               
            
            
                        
                           ΓΕΝΙΚΕΣ ΠΛΗΡΟΦΟΡΙΕΣ
                        
                        Η υποχρέωση γνωστοποίησης, κατόπιν αιτήματος, των ρευστών διαθεσίμων που εισέρχονται ή εξέρχονται από την ΕΕ εντάσσεται στη στρατηγική της ΕΕ για την πρόληψη της νομιμοποίησης εσόδων από παράνομες δραστηριότητες και την καταπολέμηση της χρηματοδότησης της τρομοκρατίας. Το έντυπο γνωστοποίησης πρέπει να συμπληρώνεται σε περίπτωση που ασυνόδευτα ρευστά διαθέσιμα αξίας ίσης ή μεγαλύτερης των 10 000 EUR (ή το ισοδύναμο σε άλλα νομίσματα) εισέρχονται ή εξέρχονται από την ΕΕ και οι αρμόδιες αρχές του κράτους μέλους μέσω του οποίου τα ρευστά διαθέσιμα εισέρχονται ή εξέρχονται από την ΕΕ απαιτούν από τον αποστολέα ή τον αποδέκτη των ρευστών διαθεσίμων ή τον εκπρόσωπό τους, ανάλογα με την περίπτωση, να υποβάλει δήλωση γνωστοποίησης, εντός προθεσμίας 30 ημερών [άρθρο 4 του κανονισμού (ΕΕ) 2018/1672 του Ευρωπαϊκού Κοινοβουλίου και του Συμβουλίου].
                        Αν η δήλωση γνωστοποίησης δεν υποβληθεί εντός 30 ημερών, ή αν οι παρεχόμενες πληροφορίες είναι ανακριβείς ή ελλιπείς, ή αν τα ρευστά διαθέσιμα δεν καθίστανται διαθέσιμα για έλεγχο, ο δηλών θα θεωρηθεί ότι δεν έχει εκπληρώσει την υποχρέωσή του και είναι δυνατόν να του επιβληθούν κυρώσεις βάσει της ισχύουσας εθνικής νομοθεσίας.
                        Οι πληροφορίες και τα δεδομένα προσωπικού χαρακτήρα καταχωρίζονται και υποβάλλονται σε επεξεργασία από τις αρμόδιες αρχές και τίθενται στη διάθεση της μονάδας χρηματοοικονομικών πληροφοριών (ΜΧΠ) σύμφωνα με το άρθρο 9 του κανονισμού (ΕΕ) 2018/1672. Στις περιπτώσεις που αναφέρονται στα άρθρα 10 και 11 του εν λόγω κανονισμού, τα δεδομένα διαβιβάζονται επίσης στις αρχές που αναφέρονται στα εν λόγω άρθρα. Οι αρμόδιες αρχές του κράτους μέλους στο οποίο υποβάλλεται η δήλωση γνωστοποίησης ενεργούν ως υπεύθυνοι επεξεργασίας των δεδομένων προσωπικού χαρακτήρα που λαμβάνουν και διατηρούν τα δεδομένα προσωπικού χαρακτήρα που συλλέγουν σύμφωνα με το άρθρο 13 του κανονισμού (ΕΕ) 2018/1672 εξ ορισμού για 5 έτη. Η επεξεργασία δεδομένων προσωπικού χαρακτήρα πραγματοποιείται μόνο για τους σκοπούς της πρόληψης και της καταπολέμησης εγκληματικών δραστηριοτήτων. Για πλήρη ενημέρωση, μεταξύ άλλων και όσον αφορά τα δικαιώματά σας, ανατρέξτε στη συνημμένη δήλωση απορρήτου / σύνδεσμο προς διαδικτυακή πληροφόρηση του κράτους μέλους σχετικά με την προστασία των δεδομένων.
                        
                           ΕΠΕΞΗΓΗΣΗ ΤΩΝ ΧΡΗΣΙΜΟΠΟΙΟΥΜΕΝΩΝ ΟΡΩΝ ΣΥΜΦΩΝΑ ΜΕ ΤΟΝ ΚΑΝΟΝΙΣΜΟ (ΕΕ) 2018/1672
                        
                        
                           Mετρητά: χαρτονομίσματα και κέρματα που είναι σε κυκλοφορία ως μέσο συναλλαγής ή που ήταν σε κυκλοφορία ως μέσο συναλλαγής και μπορούν ακόμη να αποτελέσουν αντικείμενο συναλλαγής, μέσω χρηματοπιστωτικών ιδρυμάτων ή κεντρικών τραπεζών, έναντι χαρτονομισμάτων και κερμάτων που είναι σε κυκλοφορία ως μέσο συναλλαγής.
                        
                           Διαπραγματεύσιμοι τίτλοι στον κομιστή: μέσα εκτός των μετρητών που παρέχουν στους κατόχους τους το δικαίωμα αξίωσης χρηματικού ποσού με την προσκόμιση του τίτλου, χωρίς αυτοί να είναι υποχρεωμένοι να αποδείξουν την ταυτότητά τους ή το δικαίωμα αξίωσης του ποσού αυτού. Τα εν λόγω μέσα είναι:
                        
                                    α)
                                 
                                 
                                    ταξιδιωτικές επιταγές, [και]
                                 
                              
                                    β)
                                 
                                 
                                    οι επιταγές, τα γραμμάτια ή οι εντολές πληρωμής είτε στον κομιστή, με υπογραφή αλλά με παράλειψη του ονόματος του δικαιούχου, είτε με οπισθογράφηση χωρίς περιορισμό, είτε έχοντας εκδοθεί σε διαταγή εικονικού δικαιούχου, είτε άλλως διαμορφωμένοι κατά τρόπον ώστε η κατοχή να συνεπάγεται κυριότητα.
                                 
                              
                           
                              Αγαθά που χρησιμοποιούνται ως ιδιαίτερα ρευστοποιήσιμα μέσα αποθήκευσης αξίας
                           
                        
                        
                                    α)
                                 
                                 
                                    τα κέρματα με περιεκτικότητα σε χρυσό τουλάχιστον 90 %, [και]
                                 
                              
                                    β)
                                 
                                 
                                    οι ράβδοι χρυσού, όπως πλάκες, ψήγματα ή βώλοι με περιεκτικότητα σε χρυσό τουλάχιστον 99,5 %.
                                 
                              
                  
                        •
                     
                     
                        
                           Όλα τα πεδία του εντύπου είναι υποχρεωτικά και πρέπει να συμπληρωθούν. Τα πεδία του εντύπου που συνοδεύονται από αστερίσκο (*) πρέπει να συμπληρωθούν, εφόσον συντρέχει η περίπτωση ή υπάρχει το στοιχείο.
                        
                     
                  
                        •
                     
                     
                        
                           Όλα τα τμήματα με λευκό χρώμα πρέπει να συμπληρωθούν με κεφαλαία γράμματα και σκούρο μελάνι. Τα έντυπα δεν πρέπει να περιέχουν διαγραμμένες λέξεις, διορθώσεις ή άλλες μεταβολές.
                        
                     
                  
                        •
                     
                     
                        
                           Τα τμήματα που φέρουν την ένδειξη «για υπηρεσιακή χρήση» πρέπει να παραμείνουν κενά.
                        
                     
                  
                        •
                     
                     
                        
                           Ο προσωπικός αριθμός αναγνώρισης (δηλ. ο αριθμός φορολογικού μητρώου, ο αριθμός μητρώου κοινωνικής ασφάλισης ή παρόμοιος μοναδικός προσωπικός αριθμός αναγνώρισης), η διεύθυνση, ο ταχυδρομικός κώδικας, ο αριθμός τηλεφώνου και η διεύθυνση email πρέπει να συμπληρωθούν, εφόσον συντρέχει η περίπτωση. Εάν δεν συντρέχει η περίπτωση, αναγράψτε «Α/Α».
                        
                     
                  
                        •
                     
                     
                        
                           Ο αριθμός φορολογικού μητρώου ΦΠΑ και ο αριθμός καταχώρισης και αναγνώρισης οικονομικών φορέων (αριθμός EORI —που είναι ένας αριθμός, μοναδικός για όλη την Ένωση, ο οποίος αποδίδεται από την τελωνειακή αρχή ενός κράτους μέλους σε οικονομικούς φορείς που συμμετέχουν σε τελωνειακές δραστηριότητες) πρέπει να συμπληρωθεί, εφόσον υπάρχει. Εάν δεν υπάρχει, αναγράψτε «Α/Α».
                        
                     
                  
                        •
                     
                     
                        
                           Σε περίπτωση που τα στοιχεία δεν είναι γνωστά στον δηλούντα, αναγράψτε «άγνωστο».
                        
                     
                  
                        •
                     
                     
                        
                           Το έντυπο πρέπει να συμπληρώνεται σε μία από τις επίσημες γλώσσες της ΕΕ η οποία είναι αποδεκτή από τις αρμόδιες αρχές του κράτους μέλους στο οποίο υποβάλλεται η δήλωση.
                        
                     
                  
               
                  Τμήμα 1: Ρευστά διαθέσιμα που εισέρχονται στην ΕΕ ή εξέρχονται από την ΕΕ
               
            
            Σημειώστε το κατάλληλο τετραγωνίδιο για να υποδείξετε αν τα ρευστά διαθέσιμα εισέρχονται ή εξέρχονται από την ΕΕ.
            
               
                  Τμήμα 2: Στοιχεία του δηλούντος
               
            
            Σε αυτό το τμήμα πρέπει να συμπληρωθούν τα προσωπικά στοιχεία του δηλούντος όπως εμφανίζονται στο έγγραφο ταυτοποίησής του.
            Σε περίπτωση που ο δηλών δεν έχει δικαιοπρακτική ικανότητα να υπογράψει τη γνωστοποίηση, η γνωστοποίηση υποβάλλεται από τον νομικό εκπρόσωπο του δηλούντος.
            
               
                  Τμήμα 3: Στοιχεία σχετικά με τα ρευστά διαθέσιμα
               
            
            Σε αυτό το τμήμα πρέπει να συμπληρωθεί το συνολικό ποσό των ρευστών διαθεσίμων των οποίων ζητήθηκε η γνωστοποίηση. Ο όρος «Ρευστά διαθέσιμα» ορίζεται στις «Γενικές πληροφορίες». Πρέπει να συμπληρωθεί τουλάχιστον μία από τις επιλογές [i) μετρητά, ii) διαπραγματεύσιμοι τίτλοι στον κομιστή ή iii) αγαθά που χρησιμοποιούνται ως ιδιαίτερα ρευστοποιήσιμα μέσα αποθήκευσης αξίας].
            Εάν ο χώρος που διατίθεται στο έντυπο γνωστοποίησης δεν είναι επαρκής, πρέπει να χρησιμοποιηθούν τα πρόσθετα φύλλα για την αναγραφή των στοιχείων των ρευστών διαθεσίμων. Όλα τα παρεχόμενα στοιχεία αποτελούν μία ενιαία γνωστοποίηση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 4: Σχέση με τα ασυνόδευτα ρευστά διαθέσιμα
               
            
            Σημειώστε τα σχετικά τετραγωνίδια για να προσδιορίσετε το καθεστώς του δηλούντος και τη σχέση του με τα ρευστά διαθέσιμα. Είναι δυνατές περισσότερες από μία επιλογές.
            
               
                  Τμήμα 5: Αποστολέας των ρευστών διαθεσίμων
               
            
            Σε αυτό το τμήμα πρέπει να παρατεθούν τα στοιχεία του αποστολέα των ρευστών διαθεσίμων, αν ο δηλών δεν είναι ο αποστολέας των ρευστών διαθεσίμων. Σημειώστε το τετραγωνίδιο για να υποδείξετε αν ο αποστολέας είναι φυσικό πρόσωπο ή νομικό πρόσωπο. Συμπληρώστε τα στοιχεία του αποστολέα στο υποτμήμα 5.A (για φυσικό πρόσωπο) ή στο υποτμήμα 5.B (για νομικό πρόσωπο). Εάν ο αποστολέας είναι φυσικό πρόσωπο, συμπληρώστε τα προσωπικά στοιχεία του, όπως αναγράφονται στο έγγραφο ταυτοποίησής του.
            
               
                  Τμήμα 6: Αποδέκτης ή τελικός αποδέκτης των ρευστών διαθεσίμων
               
            
            
               Εάν ο αποδέκτης είναι μόνο ένας
            
            Όταν ο δηλών δεν είναι ο μοναδικός αποδέκτης των ρευστών διαθεσίμων, σε αυτό το τμήμα παραθέστε τα στοιχεία του αποδέκτη ή του τελικού αποδέκτη των ρευστών διαθεσίμων.
            Σημειώστε το κατάλληλο τετραγωνίδιο για να υποδείξετε αν υπάρχει μόνο ένας αποδέκτης των ρευστών διαθεσίμων και αν είναι φυσικό ή νομικό πρόσωπο. Συμπληρώστε τα στοιχεία του μοναδικού αποδέκτη στο υποτμήμα 6.A (για φυσικό πρόσωπο) ή στο υποτμήμα 6.B (για νομικό πρόσωπο). Εάν ο αποδέκτης ή ο τελικός αποδέκτης είναι φυσικό πρόσωπο, συμπληρώστε τα προσωπικά στοιχεία του, όπως αναγράφονται στο έγγραφο ταυτοποίησής του.
            
               Εάν οι αποδέκτες ή τελικοί αποδέκτες είναι περισσότεροι του ενός
            
            Εάν υπάρχουν περισσότεροι του ενός αποδέκτες ή τελικοί αποδέκτες, συμπληρώστε τον συνολικό αριθμό αποδεκτών ή τελικών αποδεκτών στο κατάλληλο τετραγωνίδιο. Για κάθε πρόσθετο αποδέκτη ή τελικό αποδέκτη, συμπληρώστε σε χωριστά πρόσθετα φύλλα τα στοιχεία του, το ποσό των ρευστών διαθεσίμων που θα λάβει και τη σκοπούμενη χρήση τους. Όλα τα παρεχόμενα στοιχεία αποτελούν μία ενιαία γνωστοποίηση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 7: Κύριος των ρευστών διαθεσίμων
               
            
            
               Εάν ο κύριος είναι μόνο ένας
            
            Αν ο μοναδικός κύριος των ρευστών διαθεσίμων δεν είναι ο αποστολέας ή ο μοναδικός αποδέκτης των ρευστών διαθεσίμων, παραθέστε σε αυτό το τμήμα τα στοιχεία του μοναδικού κυρίου.
            Σημειώστε το κατάλληλο τετραγωνίδιο για να υποδείξετε αν υπάρχει μόνο ένας κύριος των ρευστών διαθεσίμων και αν ο μοναδικός κύριος είναι φυσικό ή νομικό πρόσωπο. Συμπληρώστε τα στοιχεία του μοναδικού κυρίου στο υποτμήμα 7.A (για φυσικό πρόσωπο) ή στο υποτμήμα 7.B (για νομικό πρόσωπο). Εάν ο κύριος είναι φυσικό πρόσωπο, συμπληρώστε τα προσωπικά στοιχεία του, όπως αναγράφονται στο έγγραφο ταυτοποίησής του.
            
               Εάν οι κύριοι είναι περισσότεροι του ενός
            
            Εάν υπάρχουν περισσότεροι του ενός κύριοι, συμπληρώστε τον συνολικό αριθμό κυρίων στο κατάλληλο τετραγωνίδιο. Για κάθε πρόσθετο κύριο, συμπληρώστε σε χωριστά πρόσθετα φύλλα τα στοιχεία του, το ποσό των ρευστών διαθεσίμων των οποίων είναι κύριος καθώς και την οικονομική προέλευση και τη σκοπούμενη χρήση τους. Όλα τα παρεχόμενα στοιχεία αποτελούν μία ενιαία γνωστοποίηση και όλα τα πρόσθετα φύλλα πρέπει να είναι αριθμημένα και υπογεγραμμένα.
            
               
                  Τμήμα 8: Οικονομική προέλευση και σκοπούμενη χρήση των ρευστών διαθεσίμων
               
            
            Το υποτμήμα 8.A πρέπει να συμπληρώνεται πάντοτε αν υπάρχει μόνο ένας κύριος, για να διευκρινιστεί η οικονομική προέλευση των ρευστών διαθεσίμων.
            Το υποτμήμα 8.B πρέπει να συμπληρώνεται πάντοτε αν υπάρχει μόνο ένας αποδέκτης, για να διευκρινιστεί η οικονομική προέλευση των ρευστών διαθεσίμων.
            Μπορείτε να επιλέξετε περισσότερες από μία επιλογές σε κάθε υποτμήμα. Εάν δεν ισχύει καμία επιλογή, σημειώστε το τετραγωνίδιο «άλλο» και διευκρινίστε τις λεπτομέρειες.
            Εάν υπάρχουν περισσότεροι του ενός κύριοι ή περισσότεροι του ενός αποδέκτες (ή τελικοί αποδέκτες), τα στοιχεία σχετικά με την οικονομική προέλευση και τη σκοπούμενη χρήση των ρευστών διαθεσίμων για τους κυρίους και/ή τους αποδέκτες (ή τους τελικούς αποδέκτες) πρέπει να συμπληρωθούν σε πρόσθετα φύλλα, όπως αναφέρεται παραπάνω. Σε αυτή την περίπτωση, σημειώστε το τετραγωνίδιο «άλλο» και προς διευκρίνιση αναγράψτε «πρόσθετα φύλλα».
            
               
                  Τμήμα 9: Υπογραφή
               
            
            Συμπληρώστε την ημερομηνία, τον τόπο και το ονοματεπώνυμο και υπογράψτε τη γνωστοποίηση. Αναγράψτε τον συνολικό αριθμό πρόσθετων φύλλων που χρησιμοποιήθηκαν. Εάν δεν χρησιμοποιήσατε κανένα πρόσθετο φύλλο, αναγράψτε μηδέν (0). Ο δηλών μπορεί να σημειώσει το κατάλληλο τετραγωνίδιο για να ζητήσει θεωρημένο αντίγραφο της γνωστοποίησης.
            ΜΕΡΟΣ 3
            
               
            
               
            
               
                  ΣΗΜΕΙΩΣΕΙΣ ΓΙΑ ΤΗ ΣΥΜΠΛΗΡΩΣΗ
               
            
            
               Γενικές πληροφορίες
            
            Ισχύουν και εδώ οι σημειώσεις για τη συμπλήρωση του εντύπου δήλωσης ρευστών διαθεσίμων.
            
               
                  Τμήμα A: Αριθμός πρόσθετου φύλλου
               
            
            Τα πρόσθετα φύλλα πρέπει να είναι αριθμημένα κατ’ αύξοντα αριθμό (δηλ. 1 στο πρώτο πρόσθετο φύλλο που χρησιμοποιείται, 2 στο δεύτερο κ.λπ.).
            Αναγράψτε τον συνολικό αριθμό πρόσθετων φύλλων που χρησιμοποιήθηκαν στη δεύτερη σελίδα του εντύπου δήλωσης ρευστών διαθεσίμων.
            
               
                  Τμήμα B: Στοιχεία πρόσθετου φύλλου
               
            
            Αναφέρατε τον λόγο για τον οποίο συμπληρώσατε το πρόσθετο φύλλο. Μπορείτε να σημειώσετε μόνο μία επιλογή. Εάν ισχύουν περισσότερες από μία επιλογές, χρησιμοποιήστε χωριστό πρόσθετο φύλλο για κάθε επιλογή.
            
                         
                     
                     
                        
                           B.1: Συνέχεια του πεδίου «Στοιχεία σχετικά με τα ρευστά διαθέσιμα»: Επιλέξτε αυτή την επιλογή μόνο όταν ο χώρος που διατίθεται στο τμήμα 4 «Στοιχεία σχετικά με τα ρευστά διαθέσιμα» του εντύπου δήλωσης δεν επαρκεί για το σύνολο των ρευστών διαθεσίμων. Συμπληρώστε το τμήμα Γ και παραλείψτε τα τμήματα Δ και E.
                     
                  
                         
                     
                     
                        
                           B.2: Ο μεταφορέας είναι κύριος και τελικός αποδέκτης μέρους των ρευστών διαθεσίμων: Να επιλέγεται όταν ο μεταφορέας είναι επίσης κύριος και τελικός αποδέκτης μέρους των ρευστών διαθεσίμων. Για κάθε άλλον κύριο και τελικό αποδέκτη, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων των οποίων είναι κύριος και το ποσό των ρευστών διαθεσίμων που πρόκειται να λάβει.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων των οποίων είναι κύριος ο μεταφορέας.
                     
                  
                         
                     
                     
                        
                           B.3: Ο μεταφορέας είναι κύριος μέρους των ρευστών διαθεσίμων: Να επιλέγεται όταν ο μεταφορέας είναι επίσης κύριος μέρους των ρευστών διαθεσίμων. Για κάθε άλλον κύριο, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων των οποίων είναι κύριος ο μεταφορέας.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων των οποίων είναι κύριος ο μεταφορέας.
                     
                  
                         
                     
                     
                        
                           B.4: Ο μεταφορέας είναι τελικός αποδέκτης μέρους των ρευστών διαθεσίμων: Να επιλέγεται όταν ο μεταφορέας είναι επίσης ο τελικός αποδέκτης μέρους των ρευστών διαθεσίμων. Για κάθε άλλον τελικό αποδέκτη, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων το οποίο πρόκειται να λάβει ο μεταφορέας.
                        Διευκρινίστε στο υποτμήμα Δ.2 τη σκοπούμενη χρήση των ρευστών διαθεσίμων τα οποία πρόκειται να λάβει ο μεταφορέας.
                     
                  
                         
                     
                     
                        
                           B.5: Άλλος κύριος ο οποίος επίσης είναι τελικός αποδέκτης μέρους των ρευστών διαθεσίμων (εκτός από τον μεταφορέα): Να επιλέγεται όταν υπάρχουν περισσότεροι από ένας κύριοι και κάθε κύριος είναι επίσης τελικός αποδέκτης των ρευστών διαθεσίμων. Για κάθε άλλον κύριο ο οποίος είναι επίσης τελικός αποδέκτης των ρευστών διαθεσίμων, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων που ανήκει και που πρόκειται να λάβουν ο κύριος και τελικός αποδέκτης.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων που ανήκουν στον κύριο και στον τελικό αποδέκτη.
                        Συμπληρώστε τα στοιχεία του κυρίου και του τελικού αποδέκτη στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
                         
                     
                     
                        
                           B.6: Κύριος μέρους των ρευστών διαθεσίμων (εκτός από τον μεταφορέα): Να επιλέγεται όταν υπάρχουν περισσότεροι του ενός κύριοι. Για κάθε άλλον κύριο, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το μέρος των ρευστών διαθεσίμων του κυρίου.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων του κυρίου.
                        Συμπληρώστε τα στοιχεία του κυρίου στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
                         
                     
                     
                        
                           B.7: Τελικός αποδέκτης μέρους των ρευστών διαθεσίμων (εκτός από τον μεταφορέα): Να επιλέγεται όταν υπάρχουν περισσότεροι του ενός τελικοί αποδέκτες. Για κάθε τελικό αποδέκτη, πρέπει να συμπληρώσετε χωριστό πρόσθετο φύλλο
                        Αναγράψτε στο τμήμα Γ το ποσό των ρευστών διαθεσίμων το οποίο πρόκειται να λάβει ο τελικός αποδέκτης.
                        Διευκρινίστε στο υποτμήμα Δ.2 τη σκοπούμενη χρήση των ρευστών διαθεσίμων τα οποία πρόκειται να λάβει ο τελικός αποδέκτης.
                        Συμπληρώστε τα στοιχεία του τελικού αποδέκτη στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
               
                  Τμήμα Γ: Στοιχεία σχετικά με τα ρευστά διαθέσιμα
               
            
            Ο όρος «Μετρητά» επεξηγείται στο τμήμα «Γενικές πληροφορίες» των σημειώσεων για τη συμπλήρωση της δήλωσης ρευστών διαθεσίμων.
            
               
                  Τμήμα Δ: Οικονομική προέλευση και σκοπούμενη χρήση των ρευστών διαθεσίμων
               
            
            Σημειώστε τα τετραγωνίδια για να υποδείξετε τη σχετική οικονομική προέλευση και τη σκοπούμενη χρήση των ρευστών διαθεσίμων, όπως αναφέρονται στο τμήμα B. Μπορείτε να επιλέξετε περισσότερες από μία επιλογές. Εάν δεν ισχύει καμία επιλογή, σημειώστε το τετραγωνίδιο «άλλο» και συμπληρώστε τις λεπτομέρειες.
            
               
                  Τμήμα E: Συμμετέχοντα πρόσωπα
               
            
            Συμπληρώστε τα προσωπικά στοιχεία των συμμετεχόντων προσώπων. Τα εν λόγω πρόσωπα μπορεί να είναι φυσικά πρόσωπα ή νομικά πρόσωπα. Πρέπει να σημειώσετε το κατάλληλο τετραγωνίδιο και να συμπληρώσετε τα στοιχεία.
            
               
                  Τμήμα ΣΤ: Υπογραφή
               
            
            Αναφέρατε την ημερομηνία, τον τόπο, το ονοματεπώνυμο, υπογράψτε και επισυνάψτε το πρόσθετο φύλλο στο κύριο έντυπο δήλωσης ρευστών διαθεσίμων. Το σύνολο των παρεχόμενων πληροφοριών συνιστούν μία ενιαία δήλωση.
            ΜΕΡΟΣ 4
            
               
            
               
            
               
                  ΣΗΜΕΙΩΣΕΙΣ ΓΙΑ ΤΗ ΣΥΜΠΛΗΡΩΣΗ
               
            
            
               Γενικές πληροφορίες
            
            Ισχύουν και εδώ οι σημειώσεις για τη συμπλήρωση του εντύπου γνωστοποίησης ρευστών διαθεσίμων.
            
               
                  Τμήμα A: Αριθμός πρόσθετου φύλλου
               
            
            Τα πρόσθετα φύλλα πρέπει να είναι αριθμημένα κατ’ αύξοντα αριθμό (δηλ. 1 στο πρώτο πρόσθετο φύλλο, 2 στο δεύτερο κ.λπ.).
            Αναγράψτε τον συνολικό αριθμό πρόσθετων φύλλων που χρησιμοποιήθηκαν στη δεύτερη σελίδα του εντύπου δήλωσης γνωστοποίησης ρευστών διαθεσίμων.
            
               
                  Τμήμα B: Στοιχεία πρόσθετου φύλλου
               
            
            Αναφέρατε τον λόγο για τον οποίο συμπληρώσατε το πρόσθετο φύλλο. Μπορείτε να σημειώσετε μόνο μία επιλογή. Εάν ισχύουν περισσότερες από μία επιλογές, χρησιμοποιήστε χωριστό πρόσθετο φύλλο για κάθε επιλογή.
            
                         
                     
                     
                        
                           B.1: Συνέχεια του πεδίου «Στοιχεία σχετικά με τα ρευστά διαθέσιμα»: Επιλέξτε αυτή την επιλογή μόνο όταν ο χώρος που διατίθεται στο τμήμα 3 «Στοιχεία σχετικά με τα ρευστά διαθέσιμα» του εντύπου δήλωσης γνωστοποίησης δεν επαρκεί για το σύνολο των ρευστών διαθεσίμων. Συμπληρώστε το τμήμα Γ και παραλείψτε τα τμήματα Δ και E.
                     
                  
                         
                     
                     
                        
                           B.2: Αποστολέας και κύριος μέρους των ρευστών διαθεσίμων: Να επιλέγεται μόνο όταν υπάρχουν περισσότεροι του ενός κύριοι των ρευστών διαθεσίμων και ένας από αυτούς είναι επίσης ο αποστολέας των ρευστών διαθεσίμων. Για κάθε κύριο, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων των οποίων είναι κύριος ο αποστολέας.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση του ποσού των ρευστών διαθεσίμων των οποίων είναι κύριος ο αποστολέας.
                     
                  
                         
                     
                     
                        
                           B.3: Μοναδικός αποδέκτης και κύριος μέρους των ρευστών διαθεσίμων: Να επιλέγεται όταν υπάρχουν περισσότεροι από ένας κύριοι και ένας από αυτούς είναι επίσης ο μοναδικός αποδέκτης των ρευστών διαθεσίμων. Για κάθε πρόσθετο κύριο, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων των οποίων είναι κύριος ο αποκλειστικός αποδέκτης.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων των οποίων είναι κύριος ο αποκλειστικός αποδέκτης.
                     
                  
                         
                     
                     
                        
                           B.4: Αποδέκτης ή τελικός αποδέκτης ο οποίος είναι κύριος μέρους των ρευστών διαθεσίμων: Να επιλέγεται όταν υπάρχουν περισσότεροι του ενός κύριοι που είναι επίσης αποδέκτες (ή τελικοί αποδέκτες) των ρευστών διαθεσίμων. Για κάθε πρόσθετο κύριο και/ή αποδέκτη (ή τελικό αποδέκτη), πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων που ανήκει στον αποδέκτη και που πρόκειται να λάβει ο αποδέκτης.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων του κυρίου και του αποδέκτη (ή του τελικού αποδέκτη).
                        Συμπληρώστε τα στοιχεία του κυρίου ο οποίος είναι επίσης αποδέκτης (ή τελικός αποδέκτης) στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
                         
                     
                     
                        
                           B.5: Κύριος μέρους των ρευστών διαθεσίμων: Να επιλέγεται όταν υπάρχουν περισσότεροι του ενός κύριοι. Για κάθε κύριο, πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το ποσό των ρευστών διαθεσίμων του κυρίου.
                        Διευκρινίστε στα υποτμήματα Δ.1 και Δ.2 την οικονομική προέλευση και τη σκοπούμενη χρήση των ρευστών διαθεσίμων του κυρίου.
                        Συμπληρώστε τα στοιχεία του κυρίου στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
                         
                     
                     
                        
                           B.6: Αποδέκτης ή τελικός αποδέκτης μέρους των ρευστών διαθεσίμων: Να επιλέγεται όταν υπάρχουν περισσότεροι του ενός αποδέκτες (ή τελικοί αποδέκτες). Για κάθε αποδέκτη (ή τελικό αποδέκτη), πρέπει να συμπληρώσετε χωριστό πρόσθετο φύλλο.
                        Αναγράψτε στο τμήμα Γ το μέρος των ρευστών διαθεσίμων το οποίο πρόκειται να λάβει ο αποδέκτης (ή ο τελικός αποδέκτης).
                        Διευκρινίστε στο υποτμήμα Δ.2 τη σκοπούμενη χρήση των ρευστών διαθεσίμων τα οποία πρόκειται να λάβει ο αποδέκτης (ή ο τελικός αποδέκτης).
                        Συμπληρώστε τα στοιχεία του τελικού αποδέκτη στο υποτμήμα E.1 αν είναι φυσικό πρόσωπο και στο υποτμήμα E.2 αν είναι νομικό πρόσωπο.
                     
                  
               
                  Τμήμα Γ: Στοιχεία σχετικά με τα ρευστά διαθέσιμα
               
            
            Ο όρος «Μετρητά» επεξηγείται στο τμήμα «Γενικές πληροφορίες» των σημειώσεων για τη συμπλήρωση της δήλωσης γνωστοποίησης ρευστών διαθεσίμων.
            
               
                  Τμήμα Δ: Οικονομική προέλευση και σκοπούμενη χρήση των ρευστών διαθεσίμων
               
            
            Σημειώστε τα τετραγωνίδια για να υποδείξετε τη σχετική οικονομική προέλευση και τη σκοπούμενη χρήση των ρευστών διαθεσίμων, όπως αναφέρονται στο τμήμα B. Μπορείτε να επιλέξετε περισσότερες από μία επιλογές. Εάν δεν ισχύει καμία επιλογή, σημειώστε το τετραγωνίδιο «άλλο» και συμπληρώστε τις λεπτομέρειες.
            
               
                  Τμήμα E: Συμμετέχοντα πρόσωπα
               
            
            Συμπληρώστε τα προσωπικά στοιχεία των συμμετεχόντων προσώπων. Τα εν λόγω πρόσωπα μπορεί να είναι φυσικά πρόσωπα ή νομικά πρόσωπα. Πρέπει να σημειώσετε το κατάλληλο τετραγωνίδιο και να συμπληρώσετε τα στοιχεία.
            
               
                  Τμήμα ΣΤ: Υπογραφή
               
            
            Αναφέρατε την ημερομηνία, τον τόπο, το ονοματεπώνυμο, υπογράψτε και επισυνάψτε το πρόσθετο φύλλο στο κύριο έντυπο δήλωσης γνωστοποίησης ρευστών διαθεσίμων. Το σύνολο των παρεχόμενων πληροφοριών συνιστούν μία ενιαία δήλωση γνωστοποίησης.
         
      
      
         
            ΠΑΡΑΡΤΗΜΑ ΙΙ
            ΜΕΡΟΣ 1
            
               
            ΜΕΡΟΣ 2
            
               Έντυπο για την ανταλλαγή ανωνυμοποιημένων πληροφοριών κινδύνων και αποτελεσμάτων ανάλυσης κινδύνων σύμφωνα με το άρθρο 10 παράγραφος 1 στοιχείο δ) του κανονισμού (ΕΕ) 2018/1672
            
            
               
            
               
            
               
            
               
            
               
                  ΣΗΜΕΙΩΣΕΙΣ ΓΙΑ ΤΗ ΣΥΜΠΛΗΡΩΣΗ
               
            
            Το παρόν έντυπο πρέπει να συμπληρώνεται και να διαβιβάζεται κάθε έξι μήνες, σύμφωνα με το άρθρο 10 παράγραφος 1 στοιχείο δ) και το άρθρο 10 παράγραφος 5 του κανονισμού (ΕΕ) 2018/1672 σχετικά με τους ελέγχους ρευστών διαθεσίμων που εισέρχονται ή εξέρχονται από την Ευρωπαϊκή Ένωση. Πρέπει να περιέχει τα στοιχεία τα οποία το κράτος μέλος θεωρεί ότι οδηγούν σε σημαντικά συμπεράσματα ή προσδίδουν σημαντική προστιθέμενη αξία στη διαχείριση κινδύνων και σε περίπτωση που η απειλή ενδέχεται να εγκυμονεί υψηλό κίνδυνο κάπου αλλού στην ΕΕ.
            
               
                  Μέρος A
               
            
            Αναφέρατε το κράτος μέλος που αποστέλλει τα στοιχεία, την οικεία αρμόδια αρχή και τη διεύθυνση ηλεκτρονικού ταχυδρομείου (e-mail).
            Αναφέρατε τον αριθμό αναφοράς με τον ακόλουθο μορφότυπο: Κράτος μέλος, έτος, A (για το πρώτο εξάμηνο) ή B (για το δεύτερο εξάμηνο).
            Συμπληρώστε την ημερομηνία και την περίοδο αναφοράς.
            Αναφέρατε εάν το κράτος μέλος κοινοποιεί ανωνυμοποιημένες πληροφορίες κινδύνων και αποτελέσματα ανάλυσης κινδύνων για την περίοδο αναφοράς. Εάν όχι, τότε πρέπει να μεταφορτώσετε μόνο το μέρος A στο τελωνειακό σύστημα πληροφοριών (CIS).
            Συμπληρώστε τον συνολικό αριθμό σελίδων που αποστέλλονται (περιλαμβανομένου του μέρους A).
            
               
                  Μέρος Β
               
            
            Σε αυτό το μέρος πρέπει να παρέχονται οι ανωνυμοποιημένες πληροφορίες κινδύνων και τα αποτελέσματα της ανάλυσης κινδύνων που δεν μπορούν να ανακτηθούν απευθείας μέσω του CIS με βάση μεμονωμένες υποθέσεις.
            Αναφέρατε εάν οι πληροφορίες αφορούν συνοδευόμενα ή ασυνόδευτα ρευστά διαθέσιμα.
            Αναφέρατε εάν παρατηρήθηκε νέα τάση ή επαναλαμβανόμενη μέθοδος και παρέχετε περαιτέρω πληροφορίες.
            
               Νέα τάση: πρόσφατα παρατηρηθείσα αλλαγή ή γενική τάση στον τομέα των φυσικών κινήσεων ρευστών διαθεσίμων.
            
               Παρατηρηθείσα επαναλαμβανόμενη μέθοδος: μέθοδος ή ακολουθία ενεργειών που επαναλαμβάνεται. Αναφέρατε εάν η/οι αναφερόμενη/-ες υπόθεση/-εις ήταν αποτέλεσμα ελέγχου με βάση τον κίνδυνο ή τυχαίου ελέγχου.
            
               Έλεγχοι με βάση τον κίνδυνο: έλεγχοι που διενεργούνται με βάση τα κριτήρια κινδύνου συνδεόμενου με κινήσεις ρευστών διαθεσίμων και, συγκεκριμένα, με βάση την ανάλυση κινδύνων με τη χρήση τεχνικών επεξεργασίας δεδομένων, με σκοπό τον προσδιορισμό και την εκτίμηση των κινδύνων και τη θέσπιση των απαραίτητων αντιμέτρων, με βάση κριτήρια που καθορίζονται σε εθνικό, ενωσιακό και, ενδεχομένως, διεθνές επίπεδο.
            
               Τυχαίοι έλεγχοι: έλεγχοι των οποίων η διενέργεια δεν βασίζεται σε κριτήρια κινδύνου συνδεόμενου με κινήσεις ρευστών διαθεσίμων.
            Παρέχετε λεπτομέρειες για την/τις υπόθεση/-εις (π.χ. ιδιαίτερος τρόπος τέλεσης σε περίπτωση παρόμοιων υποθέσεων, αναλυτικά στοιχεία σχετικά με την απόκρυψη κ.λπ.), στοιχεία σχετικά με το είδος των ρευστών διαθεσίμων (π.χ. χαρτονομίσματα μεγάλης ονομαστικής αξίας κ.λπ.) και τυχόν άλλες μη ονομαστικές πληροφορίες που θεωρείτε σημαντικό να κοινοποιήσετε.
            Αναφέρατε εάν υπάρχουν συνημμένες φωτογραφίες και τον αριθμό τους.
            Εάν χρειάζεται, το μέρος B μπορεί να συμπληρωθεί περισσότερες από μία φορές για την ίδια περίοδο αναφοράς.
            
               
                  Μέρος Γ
               
            
            Το μέρος Γ πρέπει να συμπληρώνεται όταν το κράτος μέλος έχει αναλάβει έργο που βασίζεται σε ανάλυση κινδύνων στον τομέα των ελέγχων ρευστών διαθεσίμων εντός της περιόδου αναφοράς.
            Περιγράψτε το έργο που έχει αναληφθεί.
            Παρέχετε πληροφορίες σχετικά με τα ιδιαίτερα χαρακτηριστικά της υπόθεσης, τα εξαχθέντα συμπεράσματα και ενδεχόμενες παρατηρήσεις. [π.χ. σχετικά με την περίοδο, τα μέσα (π.χ. σκύλοι ανιχνευτές, σάρωση), κλίμακα των ελέγχων κ.λπ.].
            
            Παρέχετε πληροφορίες για μια ενδεικτική υπόθεση, εφόσον το κρίνετε απαραίτητο.
            Αναφέρατε εάν η ενδεικτική υπόθεση ήταν αποτέλεσμα ελέγχου με βάση τον κίνδυνο ή τυχαίου ελέγχου.
            Αναφέρατε εάν υπάρχουν συνημμένες φωτογραφίες και τον αριθμό τους.
            Εάν χρειάζεται, το μέρος Γ μπορεί να συμπληρωθεί περισσότερες από μία φορές, ανάλογα με τον αριθμό των έργων που αναλήφθηκαν για την ίδια περίοδο αναφοράς.
            
               
                  Μέρος Δ
               
            
            Παρέχετε στοιχεία που θεωρείτε σημαντικό να κοινοποιήσετε αλλά τα οποία δεν μπορούν να συμπεριληφθούν στα μέρη Β ή Γ.
            Αναφέρατε εάν υπάρχουν συνημμένες φωτογραφίες και τον αριθμό τους.